Associations of facial profile and occlusion in the Northern Finland Birth Cohort 1966
Authors: Καναβάκης Γεώργιος 
Published: January 2024

Από τα πρώτα κιόλας χρόνια της ορθοδοντικής επιστήμης, υπάρχει έντονο ενδιαφέρον να μελετάται η επίδραση της ορθοδοντικής στην εμφάνιση του προσώπου, προκειμένου να επιλέγεται η καταλληλότερη θεραπευτική προσέγγιση για κάθε ασθενή. Ωστόσο, η τρέχουσα βιβλιογραφία εξετάζει το θέμα κυρίως σε αναπτυσσόμενους ασθενείς (παιδιά) και σε νεαρούς ενήλικες επειδή, παραδοσιακά, αποτελούν τη μεγάλη πλειοψηφία των ορθοδοντικών ασθενών. Παρ' όλα αυτά, στις μέρες μας αυτό έχει πλέον αλλάξει, καθώς και ενήλικες μεγαλύτερης ηλικίας αναζητούν συχνά ορθοδοντική φροντίδα προκειμένου να βελτιώσουν την αισθητική του προσώπου και του χαμόγελου, και να ανακτήσουν τη σωστή λειτουργία της σύγκλεισής τους. Η παρούσα εργασία μελέτησε έναν μεγάλο πληθυσμό ενηλίκων μέσης ηλικίας (N=1964), ανέλυσε τα χαρακτηριστικά του προφίλ του προσώπου τους και διερεύνησε τη σχέση αυτού με τις υποκείμενες οδοντικές, συγκλεισιακές σχέσεις. Ο πληθυσμός της μελέτης περιελάμβανε άτομα-μέλη της κοορτής NFBC1966 που είχαν επιστρέψει για μια επίσκεψη επανεξέτασης το 2012, στο 46ο έτος της γέννησής τους. Κατά την ημέρα της επίσκεψης, διενεργήθηκε εκτενής κλινική εξέταση και λήφθηκαν διαγνωστικά αρχεία, συμπεριλαμβανομένων φωτογραφιών του προσώπου. Για τους σκοπούς της παρούσας έρευνας, από το σύνολο των διαγνωστικών στοιχείων, αναλύθηκαν οι μετρήσεις σύγκλεισης και οι φωτογραφίες προφίλ. Η συσχετίσεις μεταξύ οριζόντιας πρόταξης των τομέων, κατακόρυφης υπερσύγκλεισης των τομέων και προφίλ προσώπου αξιολογήθηκαν αρχικά με γραμμικές και γωνιώδεις μετρήσεις των μαλακών ιστών, όπως αυτοί αποτυπώνονταν στις φωτογραφίες προσώπου. Στη συνέχεια, χρησιμοποιήθηκαν αναλύσεις γεωμετρικής μορφομετρίας για τη διερεύνηση της ποικιλότητας του προφίλ του προσώπου σε αυτόν τον πληθυσμό μέσης ηλικίας. Τέλος, οι μεταβλητές σχήματος που προέκυψαν από τις αναλύσεις γεωμετρικής μορφομετρίας χρησιμοποιήθηκαν επίσης σε μοντέλα γραμμικής παλινδρόμησης του σχήματος του προφίλ του προσώπου με την οριζόντια πρόταξη και την κατακόρυφη υπερκάλυψη των τομέων. Τα αποτελέσματα έδειξαν ότι η οριζόντια πρόταξη και η κατακόρυφη υπερκάλυψη των τομέων σχετιζόταν περισσότερο με τις μετρήσεις που περιγράφουν τη προσθιοπίσθια θέση των άνω και κάτω χειλέων. Το εύρημα αυτό ήταν πιο σημαντικό σε περπτώσεις με έντονες ανωμαλίες σύγκλεισης. Η ποικιλότητα σχήματος του προφίλ στον πληθυσμό οφειλόταν κατά κύριο λόγο σε διαφορές στην πρόταξη των χειλέων, την προβολή της μύτης και του πηγουνιού. Το σχήμα του άνω χείλους σχετιζόταν κυρίως με την οριζόντια πρόταξη των τομέων, ενώ η κατακόρυφη υπερκάλυψη τομέων σχετιζόταν κυρίως με το κάτω χείλος και το βάθος της γενειακής αύλακας. Η εργασία αυτή περιέγραψε για πρώτη φορά τα χαρακτηριστικά του προφίλ ενός μεγάλου, ομοιογενούς πληθυσμού ενηλίκων μέσης ηλικίας και αξιολόγησε την επίδραση της οριζόντιας πρόταξης και της κατακόρυφης υπερκάλυψης των τομέων στην εμφάνιση του προφίλ. Με βάση τα αποτελέσματα της μελέτης, συμπεραίνεται ότι η σχέση των προσθίων δοντιών διαδραματίζει σημαντικό ρόλο στη μεταβολή του σχήματος του προφίλ στους ενήλικες μέσης ηλικίας και η επίδραση αυτή αφορά κατά κύριο λόγο την προσθιοπίσθια θέση του άνω χείλους.